Helge Solum Larsen

Helge Solum Larsen (1969–2015) var en norsk politiker (Venstre) som var Venstres nestleder fra april 2010 til februar 2012. Han var leder i Rogaland Venstre i perioden 2006–2010 og leder i Unge Venstre fra 1994 til 1997. 

Han var utdannet gullsmed og arbeidet tidligere som selvstendig næringsdrivende og underviste også innvandrere som ønsket å starte egen virksomhet. Han satt i bystyret i Stavanger kommune fra 1991 til 2015. Etter kommunestyrevalget i 2011 ble han leder av kommunalstyret for byutvikling i Stavanger og fylkesutvalgsmedlem i Rogaland. Etter beskyldninger om overgrep trakk han seg fra alle organisatoriske verv i Venstre  7. februar 2012, men fullførte sin periode som folkevalgt til det nye fylkestinget og bystyret kom på plass høsten 2015.

Han sto bak forslaget om et eget innvandrerutvalg i Stavanger kommune som var det første i sitt slag i Norden, da dette ble etablert på 1990-tallet. I perioden 2007–2011 var han nestleder i både kommunalstyret for byutvikling og administrasjons- og lønnsutvalget i Stavanger kommune.

Han var medlem i Venstres komité for nytt prinsipprogram som ble vedtatt av partiets landsmøte i 2007. Han var også med i Venstres sentrale utvalg som fikk vedtatt lokaldemokratimanifestet «Slipp kommunene fri» på partiets landsmøte i 2003.Helge Solum Larsen - venstre.no

 Byutviklingspolitiker  
Som byutviklingspolitiker markerte han seg som forsvarer av den unike trehusbebyggelsen i Stavanger. Han la ned et stort arbeid for å bevare denne delen av Stavangers historie og identitet. Våren 2009 ble det klart at flertallet i Stavanger bystyre snudde og i stedet ville støtte Solum Larsens forslag om å legge parkering i fjell under Bergeland i Stavanger i stedet for å bygge på Nytorget.

Solum Larsen var en av de sentrale politikerne i Stavanger som arbeidet for å sikre at dobbeltsporet på Nord-Jæren skulle bli en realitet. Bondevik II-regjeringen sikret midler til formålet i 2005.

Solum Larsen fikk i Stavanger i 2007 vedtatt sitt forslag til om at bybane skulle prioriteres høyest blant samferdselsutfordringene i Stavangerregionen ved behandlingen av Nasjonal transportplan.

Diskusjonen om Ryfast og ny E39 i Stavanger var Solum Larsen sterkt engasjert i. Ryfasttraseen over Hundvåg ble i 2006 endret i tråd med Solum Larsens forslag slik at denne i større grad tar hensyn til beboere i bydelen. Løsningen innebar at også Våland fikk en bedret miljøsituasjon. Solum Larsen arbeidet lenge for lang Eiganestunnel på E39 gjennom Tasta, men dette forslaget gikk ikke gjennom.

 Referanser 

 Eksterne lenker 


 Minneord hos venstre.no

Kategori:Unge Venstres ledelse
Kategori:Lokalpolitikere i Stavanger
Kategori:Venstre-politikere i Rogaland
Kategori:Personer fra Stavanger kommune